Trelis/gawiki huggingface dataset:
Lár na hEorpa. Réigiún geografach de chuid na hEorpa is ea Lár na hEorpa idir Oirthear, Deisceart, Iarthar agus Tuaisceart na hEorpa. . Tá cáil ar Lár na hEorpa mar gheall ar a héagsúlacht chultúrtha; tá cosúlachtaí stairiúla agus cultúrtha áirithe ag tíortha sa réigiún seo freisin, áfach..
Cé go bhfuil sainmhíniú éagsúil ar an réigiún, is minic a chuimsíonn sé an Ostair, an Chróit, an tSeicia, an Ghearmáin, an Ungáir, an Liotuáin, an Pholainn, an tSlóvaic, an tSlóivéin agus an Eilvéis. Ó thús an 16ú haois go dtí tús an 18ú haois, bhí codanna den Chróit agus den Ungáir an lae inniu faoi riail Otamánach. Le linn an 17ú haois, d'fhorghabh an impireacht codanna theas den tSlóvaic na linne seo freisin. Le linn na tréimhse Nua-Aimseartha Luath, bhí críocha na Polainne agus na Liotuáine mar chuid den Chomhlathas Polannach- Liotuánach. Faoi dheireadh an 18ú haois, bhí Teaghlach Hapsburg tar éis a thiarnas a leathnú agus teacht i réim ar chríocha na hOstaire, na Boisnia agus na Heirseagaivéine, na Cróite, na Seice, na hUngáire, na Slóvaice agus na Slóivéine, in éineacht le codanna den tSeirbia, den Ghearmáin, den Iodáil, den Pholainn agus den Eilvéis.Tar éis an Chéad Chogadh Domhanda, rinneadh cuid den Iúgslaiv de chríocha na Cróite agus na Slóivéine, inar fhan siad go dtí 1991.
Stiofán Ó Cualáin (amhránaí). Is feirmeoir agus amhránaí ar an sean-nós as Baile na Cille, Leitir Mealláin é Stiofán Ó Cualáin. Bhuaigh sé Corn Uí Riada ag Oireachtas na Gaeilge in 2006.
Limistéar Aonair d'Íocaíochtaí Euro. Tá an Limistéar Aonair d'Íocaíochtaí Euro (Béarla: SEPA nó Single Euro Payments Area) comhdhéanta de 28 ballstát an Aontais Eorpaigh, chomh maith leis an Íoslainn, Liechtenstein, An Iorua, An Eilbhéis agus Monaco. Sa limistéar seo is féidir íocaíochtaí a dhéanamh agus a fháil in euro, faoi na bunchoinníollacha, cearta agus oibleagáidí céanna, cibé áit ina bhfuil siad, idir teorannacha náisiúnta nó laistigh díobh.
Stiofán Ó Cualáin (damhsóir). Múinteoir scoile agus damhsóir ar an sean-nós as Carna ab ea Stiofán Ó Cualáin. Thosaigh sé ag múineadh scoile ar Inis Bearachain sa bhliain 1952, agus mhúin sé damhsa “i ngach scoil ó Leitir Mealláin go Ros a' Mhíl”. 
D'fhág sé a cheantar dúchais in 1969 chun cúrsa traenála a dhéanamh i Luimneach, ansin tréimhsí ag múineadh i gClaí Bán i nGaillimh, i Scoil na hAirde Móire, agus ar an gCaiseal mar phríomhoide ar feadh seacht mbliana déag. Chuaigh sé ar scor in 1985.
Bhí sé pósta le Caitlín Ní Dhúbháin as Cill Rícill, agus thógadar naonúr clainne ar an Leic, Leitir Móir, ansin i gCarna féin.
Leabharlann na Laidine. Is suíomh Gréasáin í an Leabharlann Laidineach (Béarla: The Latin Library) a bhailíonn téacsanna Laidine atá san fhearann poiblí. Tá sí á reáchtáil ag William L. Carey, ollamh cúnta le Dlí Laidine agus Rómhánach in Ollscoil George Mason. Tá na téacsanna tarraingthe ó fhoinsí éagsúla, níl siad ceaptha chun críocha taighde ná in ionad eagráin chriticiúla, agus d'fhéadfadh earráidí a bheith iontu Níl aon aistriúcháin ar an suíomh.
Cearnóg an Mhéara - CNÉ (Stad Luas). Ceann de na stadanna tramanna sa chóras Luas i mBaile Átha Cliath is ea Cearnóg an Mhéara - CNÉ (). Is stad ar an Líne Dhearg é. Osclaíodh é sa bhliain 2009, nuair a síneadh an Líne Dhearg trí Cheantar Dugaí Átha Cliath. Tá sí suite ar Shráid an Mhéara Íochtarach, in aice le Coláiste Náisiúnta na hÉireann.
Tá dhá ardán ag an stad. Fágann tramanna gach 10 nóiméad agus téann siad go Tamhlacht, Teach Saggard, nó Iosta na Rinne.
Stadann seirbhísí Bus Átha Cliath 33D, 33X, 53A, 90, 142, 151, agus 757 ag Cearnóg an Mhéara - CNÉ;
Duga Sheoirse (Stad Luas). Ceann de na stadanna tramanna sa chóras Luas i mBaile Átha Cliath is ea Duga Sheoirse (). Is stad ar an Líne Dhearg é. Osclaíodh é sa bhliain 2009, nuair a síneadh an Líne Dhearg trí Cheantar Dugaí Átha Cliath. Tá sí suite i nDuga Sheoirse, in aice le Calafort Átha Cliath. 
Tá dhá ardán ag an stad. Fágann tramanna gach 10 nóiméad agus téann siad go Tamhlacht, Teach Saggard, nó Iosta na Rinne.
Stadann seirbhísí Bus Átha Cliath 33D, 33X, 53A, 74, 74A, 90, 142, 151, agus 747 ag Duga Sheoirse;
Litríocht na Laidine.  
Cuimsíonn Litríocht na Laidine na haistí, na startha, na dánta, na drámaí, agus na scríbhinní eile a scríobhadh sa Laidin. Téann tús litríocht fhoirmiúil na Laidine siar chomh fada le 240 RC, nuair a léiríodh an chéad dráma stáitse sa Laidin sa Róimh. Bheadh borradh faoi litríocht na Laidine as seo go ceann sé chéad bliain eile. Is féidir ré chlasaiceach litríocht na Laidine a roinnt, a bheag nó a mhór, sna tréimhsí seo a leanas: Luathlitríocht na Laidine, An Ré Órga, An Tréimhse Impiriúil agus An tSeandacht Dhéanach.
Ba í an Laidin teanga na sean-Rómhánaigh chomh maith le bheith mar "lingua franca" Iarthar agus Láir na hEorpa feadh na Meánaoise . Saothar na n-údar Rómhánach, mar Cicearó, Virgil, Óivid agus Horáit, is ea litríocht na Laidine, ach áirítear léi freisin saothar scríbhneoirí na hEorpa tar éis thitim na hImpireachta; idir scríbhneoirí creidimh cosúil le Tomás Acain (1225 -1274), agus scríbhneoirí saolta cosúil le Francis Bacon (1561 -1626), Baruch Spinoza (1632 -1677), agus Isaac Newton (1642–1727).
Stair.
Litríocht na Laidine luathmaidir.
Cé gur tháinig forbairt leanúnach ar litríocht na Laidine ar feadh na gcéadta bliain, cuireadh tús le litríocht fhoirmiúil na Laidine le taibhiú rialta coiméide agus tragóidí sa Róimh sa bhliain 240 RC, bliain amháin tar éis don Chéad Chogadh Púnach a bheith críochnaithe. Chuir Livius Andronicus, príosúnach cogaidh Gréagach a tugadh chun na Róimhe ina sclábhaí in oiriúint do na coiméide agus na tragóidí tosaigh seo ó dhrámaíocht Ghréagach. D'aistrigh Andronicus "Odaisé" Hóiméir go Laidin ag baint úsáide as foirm thraidisiúnta véarsaí Laidine ar a dtugtar méadar Satarnach . Sa bhliain 235 R.Ch., lean Gnaeus Naevius, saoránach Rómhánach, leis an traidisiún seo maidir le drámaí a tháirgeadh a bhí ina n-athoibrithe de bhunleaganacha Gréagacha, nó "fabula palliata", nó tragóidí a tháirgeadh bunaithe ar mhiotais agus stair na Róimhe, ag tosú sa bhliain 222 RC. Níos déanaí sa saol, chum Naevius dán eipiciúil i méadar Satarnach ar an gcéad Chogadh Púnach, inar throid sé..
Deisceart na hEorpa. Is éard is Deisceart na hEorpa ann ná réigiún theas na hEorpa. Tugtar Eoraip na Meánmhara air freisin, toisc go bhfuil a thíreolaíocht marcáilte ag an Mheánmhuir. I measc na sainmhínithe ar dheisceart na hEorpa, cuirtear cuid de na tíortha agus na réigiúin seo nó iad go léir san áireamh: an Albáin, Andóra, An Bhoisnia-Heirseagaivéin, an Bhulgáir, an Chróit, an Chipir, Giobráltar, an Ghréig, an Iodáil, an Chosaiv, Málta, Monacó, Montainéagró, an Mhacadóin Thuaidh, an Phortaingéil, San Mairíne, an tSeirbia, an tSlóivéin, deisceart na Fraince, an Spáinn, an Tuirc (an Tráicia Thoir), agus Cathair na Vatacáine.
Mike Roman. Is oibrí polaitiúil Meiriceánach agus taighdeoir freasúra é Michael Roman . Bhí Roman ina bhall foirne don Uachtarán Donald Trump ó 2017 go 2018. Ina dhiaidh sin d'oibrigh sé d'fheachtas Trump 2020 mar stiúrthóir oibríochtaí lá an toghcháin. Sular thosaigh sé ag obair do Trump, reáchtáil Roman aonad faisnéise inmheánach do na deartháireacha Koch . 
Tá sé tugtha do ráitis mhíthreoracha gan bhunús a dhéanamh faoi chalaois vótála. Ar Lá an Toghcháin in 2020, phostáil sé eolas cealgach faoi chalaois vótála gan aon bhunús leis. Thug sé liosta na dtoghthóirí bréagacha do Mhichigan agus Wisconsin d'Ionadaí na Stát Aontaithe Mike Kelly a chuir ar fáil don Seanadóir Ron Johnson sna Stáit Aontaithe iad. Rinne foireann Ron Johnson iarracht na liostaí seo a chur chuig Leas-Uachtarán Mike Pence roimh chomhaireamh na vótaí toghcháin an 6 Eanáir 2021.
Tim Robinson. Scríbhneoir, ealaíontóir, agus cartagrafaí Sasanach ab ea Timothy Drever Robinson (26 Márta 1935 – 3 Aibreán 2020). I measc na saothar is cáiliúla dá chuid tá leabhair faoi Oileáin Árann agus faoi Chonamara. Bhí clú agus cáil air freisin as na léarscáileanna fíor-mhionsonraithe a rinne sé d’Oileáin Árann, an Bhoirinn, agus Conamara, áiteanna ar thug sé orthu “ABC of earth wonders”. 
Rugadh agus tógadh i Sasana é. Rinne sé staidéar ar an matamaitic i gColáiste Sidney Sussex, Ollscoil Cambridge.
Bhí sé ag obair mar fhísealaíontóir faoin ainm Timothy Drever in Iostanbúl, Vín, agus Londain ar feadh tamaill. Tar éis sin, chuir sé faoi in Oileáin Árann, amach ó chósta Chontae na Gaillimhe, sna 1970idí, agus chuir sé tús le mionstaidéar ar thírdhreach Iar-Chonnacht.
D'fhoilsigh Robinson a chéad léarscáil d’Oileáin Árann in 1975, an dara heagrán in 1980, agus “Oileáin Árainn”, tionlacan leis an léarscáil, in 1996. In 1977, rinne sé léarscáil dhá orlach de na hardtailte in Iarthuaisceart an Chláir, An Bhoirinn san áireamh, agus foilsíodh an dara heagrán in 1999. In 1981, dhírigh sé a aird ar Chonamara, agus scríobh sé paimfléad (a leathnaíodh ina leabhar níos déanaí) dar teideal “Setting Foot on the Shores of Connemara”. Tar éis sin, d'fhoilsigh sé sraith altanna rialta sa Connacht Tribune faoin teideal “Mapping South Connemara”. Sa bhliain 1990, d'fhoilsigh Robinson a léarscáil 1 orlach de Chonamara in éineacht le gasaitéar. Ba é Folding Landscapes, an comhlacht foilsitheoireachta agus ionad faisnéise a bhunaigh Robinson agus a bhean chéile Máiréad, a d'fhoilsigh an léarscáil óna dteach i gCloch na Rón i gConamara Láir.
Ceapadh Robinson ina Chomhalta Cuairtíochta Parnell do 2011, ag Coláiste Magdalene, Ollscoil Cambridge. Thug sé an Léacht Parnell i mí Feabhra, 2011; is é ‘A Land without Shortcuts’ an teideal a bhí air, agus foilsíodh sa Dublin Review é. 
Tugadh ardmholadh don dá leabhar a scríobh sé faoi Oileáin Árann, a bhailigh le chéile seanchas topagrafaíochta agus cultúrtha faoi na hoileáin. Taiscéalaíocht ar feadh an chósta a bhí sa chéad leabhar, "Stones of Aran: Pilgrimage", agus dhírigh an dara leabhar, "Stones of Aran: Labyrinth", ar an gcuid intíre de na hoileáin.
Bhronn Gradam Leabhar na hÉireann duais ar Robinson faoi dhó: Leabhar Neamhfhicsin na Bliana in 2007 do "Connemara: Listening to the Wind", agus Leabhar na Bliana a foilsíodh in Éirinn in 2011 do "Connemara: A Little Gaelic Kingdom". Bronnadh Gradam Lois Roth ar Robinson agus Liam Mac Con Iomaire in 2016 as an aistriúchán a rinne siad ar "Cré na Cille" dar teideal "Graveyard Clay".
Saol pearsanta.
Fuair Robinson bás in Ospidéal St Pancras i Londain ar an 3 Aibreán 2020, coicís tar éis bhás a mhná céile Máiréad. Ba é COVID-19 a mharaigh é.
Seán Ó Súilleabháin. Tá níos mó ná duine amháin darb ainm Seán Ó Súilleabháin ann:
Gealra. Caithréimeanna lonracha agus frithchaiteacha, déanta as micreaphlaistigh go minic, is ea gealra. Baintear úsáid as gealra sna healaíona maisiúla.
Truailleán.
Ní bhíonn an gealra in-bhithmhillte de ghnáth. Beag bídeach, b'fhéidir 0.05 go 0.35 mm, agus déanta as PVC nó PET roimh na 2020idí, is truailleán é agus tá an clúdach sna meáin sách diúltach faoi anois. 
Tugadh isteach cosc ar ghealra plaisteach san Aontas Eorpach sa bhliain 2023 chun bruscar micreaplaisteach a laghdú. Bíonn sé an-dainséarach do na hainmhithe agus na héin nuair a théann sé isteach san fharraige. Ní bhaineann an riail ach le gealra plaisteach.
Vera Rubin. Réalteolaí Meiriceánach ab ea Vera Florence Cooper Rubin (25 Iúil, 1928 – 25 Nollaig 2016). Ba cheannródaí luath í ag obair ar rátaí rothlaithe na réaltraí. Nocht sí an neamhréireacht idir gluaisne uilleach réamh-mheasta agus bhreathnuithe ar réaltraí trí staidéar a dhéanamh ar chuair rothlaithe réaltraí. Trí fhadhb rothlaithe an réaltra a aithint, chuir a cuid oibre fianaise ar fáil maidir le damhna dorcha a bheith ann. Deimhníodh na torthaí sin ina dhiaidh sin.
Ag tosú ar a gairm acadúil mar an t-aon fhochéimí sa réalteolaíocht i gColáiste Vassar, chuaigh Rubin ar aghaidh chuig staidéar iarchéime in Ollscoil Cornell agus in Ollscoil Georgetown, áit ar bhreathnaigh sí diallais ó shreabhadh Hubble i réaltraí agus ar chuir sí fianaise ar fáil go raibh sárbhraislí réaltracha ann. Tugadh onóracha di i rith a gairme as a cuid oibre, ina measc Bonn Bruce, Bonn Óir Chumann Ríoga na Réalteolaíochta, Bonn Náisiúnta na hEolaíochta, agus gradaim éagsúla eile.
Chaith Rubin a saol ag abhcóideacht ar son na mban san eolaíocht, agus bhí cáil uirthi mar gheall ar a meantóireacht ar réalteolaithe mná éirimiúla. Chuir "an New York Times" síos ar a hoidhreacht mar "ushering in a Copernican-scale change" i dteoiric na cosmeolaíochta.
Bob Burke. Múinteoir Gaeilge Meiriceánach agus ball gníomhach den eagraíocht NAACLT ab ea Bob Burke (18 Meán Fómhair 1940 – 4 Aibreán 2020).
Chaith Bob an chuid is mó dá shaol fásta ag obair mar fhiaclóir i ngar do Baltimore, Maryland. Oileadh é mar fhiaclóir nuair a bhí sé i gCabhlach na Stát Aontaithe sna 1960idí. Bhí suim aige i gcónaí ina oidhreacht Éireannach, ach níor thosaigh sé ag foghlaim na Gaeilge go dtí go raibh beagnach leathchéad bliain slánaithe aige. Is minic a ghlac sé páirt i gceardlanna do mhúinteoirí a reáchtáil Daltaí na Gaeilge in Esopus, Nua-Eabhrac. Nuair a bunaíodh NAACLT in 1995, ghlac Bob páirt ghníomhach san eagraíocht, agus bhí sé i láthair ag beagnach gach comhdháil de chuid na heagraíochta. In 2015, d'eagraigh sé an chomhdháil bhliantúil in Portland, Oregon.
Tar éis dó dul ar scor ón obair fiaclóireachta in 2002, bhog Bob agus a bhean chéile go Camas, Washington, i ngar do Portland. Thosaigh Bob ag múineadh na Gaeilge ag deirí seachtaine in Portland agus áiteanna eile timpeall na Stát Aontaithe. Mhúin sé ranganna Gaeilge i gColáiste Clark in Vancouver, Washington, i gColáiste Pobail Portland, agus in Ollscoil Marylhurst.
Bhí Bob ina oifigeach de NAACLT go minic thar na blianta:
Fuair sé bás ar an 4 Aibreán 2020.
Camas, Washington. Baile i gContae Clark, Washington sna Stáit Aontaithe is ea Camas. Bhí 26,065 duine ina gcónaí ann in 2020. Ar an taobh thoir den bhaile tá teorainn le Washougal, Washington, agus ar an taobh thiar, le Vancouver, Washington. Tá Camas suite ar bhruach na habhann Columbia, trasna ó Troutdale, Oregon, agus is cuid de mhórcheantar cathrach Portland, Oregon é.
Samhail (caint). Is é is samhail ann ná ráiteas a chuireann rud amháin i gcosúlacht le rud eile ar fad, mar shampla ‘Bhí an oíche chomh dubh le gual.’ 
Cuid mhór de na samhlacha a úsáidimid, tá siad sa Ghaeilge le fada an lá. Is seannathanna nó clichés iad. 
Samplaí : chomh mall le seilide, chomh saibhir le diúc, chomh sásta le cat a mbeadh póca air, chomh hannamh le sneachta sa samhradh, chomh marbh le cloch, chomh bocht le bairneach, chomh dána le muc, chomh falsa/leisciúil le hasal, chomh sean leis an gceo, chomh hard le binn an tí.
Dessie Grew. Óglach de chuid an IRA agus ball de Bhriogáid Thír Eoghain Thoir ab ea Desmond “Dessie” Grew (14 Meán Fómhair 1953 – 9 Deireadh Fómhair 1990). In 1990, mharaigh saighdiúirí Briotanacha, baill den SAS, Grew agus óglach eile, Martin McCaughey, a bhí ina chomhairleoir de chuid Shinn Féin.
Luathshaol.
Ba é an dara páiste ba shine i dteaghlach ina raibh seachtar cailíní agus ceathrar buachaillí. D'fhreastail sé ar Bhunscoil Chnoc an Chonnaidh agus Scoil na mBráithre Críostaí áitiúil ag an dara leibhéal, áit ar bhain sé na marcanna is fearr amach ag leibhéil “O” agus “A”. Bhí an-suim ag Grew i gcultúr na hÉireann: bhí Gaeilge líofa aige, agus d'imir sé peil Ghaelach sa scoil agus ar fhoireann an pharóiste.
Ar dtús, bhí muintir Grew ina gcónaí i gceantar dílseach, agus rinneadh ionsaí ar a dteach arís is arís eile. Sa deireadh, dódh go talamh é in 1972. Bhog muintir Grew ansin go teach nua ar imeall Achadh an Dá Chora, Contae Ard Mhacha, sráidbhaile soir ó dheas ón Maigh, ach dódh an teach go talamh freisin in ionsaí buama a ghortaigh seisear de chlann Grew.
Gairm pharaimíleata.
Mar dhuine fásta, bhí Grew ina bhall an-ghníomhach d'Arm Saoirse Náisiúnta na hÉireann agus den IRA. D'eisigh póilíní sa Ghearmáin barántas gabhála dó, ar amhras gur dhúnmharaigh sé gníomhaire cumarsáide de chuid an RAF, Maheshkumar “Mick” Islania agus a iníon, sé mhí d'aois, sa Ghearmáin Thiar in 1989.
Scaoileadh Grew agus McCaughey marbh in oibríocht a chuir saighdiúirí rúnda i ngníomh. Bhí aonad rúnda faisnéise de chuid Arm na Breataine ag faire ar trí ghunna AK-47 i bhfoirgneamh feirme sa cheantar tuaithe seo i gContae Ard Mhacha. Bhí a fhios acu go raibh Grew agus McCaughey ar tí na gunnaí a bhogadh.
Agus an bheirt acu ag dul i dtreo botháin talmhaíochta a bhí in úsáid chun beacáin a fhás, agus b'fhéidir mar thaisce arm de chuid an IRA, scaoileadh suas le 200 urchar leo. Léirigh torthaí an scrúdú iarbháis 48 créacht philéir ar Grew agus 12 ar McCaughey. Dúirt tuairisc Arm na Breataine gur fhág an bheirt fhear an bothán agus dhá raidhfil acu. Deir foinsí poblachtánacha nach raibh airm ar bith acu.
Maraíodh a dheartháir Seamus Grew in 1982 i gcás a raibh aighneas ann faoi freisin. Dúirt Dessie roinnt seachtainí sula bhfuair sé bás gur mhian leis a bheith curtha in aice le Seamus i gcás a bháis. Cuireadh é i reilig Chathair Ard Mhacha i mí Dheireadh Fómhair 1990. Thug Gerry Adams an óráid adhlactha, agus dúirt sé gur “trodaí ar son na saoirse, tírghráthóir agus saoránach Éireannach macánta é”.
Diarmaid Ó Muirithe. Foclóirí, iriseoir, agus údar Éireannach ab ea Diarmaid Ó Muirithe (11 Samhain 1935 – 11 Iúil 2014).
Beathaisnéis.
Rugadh Ó Muirithe i Ros Mhic Thriúin, Contae Loch Garman. D'fhreastail sé ar Choláiste na Tríonóide, Baile Átha Cliath agus ar Ollscoil na hÉireann. D'oibrigh sé mar mhúinteoir bunscoile, mar shaoririseoir, agus mar iriseoir sa seomra nuachta in RTÉ. Ina dhiaidh sin, bhí sé ina léachtóir sinsearach le Gaeilge sa Choláiste Ollscoile, Baile Átha Cliath, agus ina chathaoirleach ar an Léann Éireannach in Ollscoil Mhuire, Halifax, Ceanada. Rinne Maurice Manning cur síos ar Ó Muirithe mar “saineolaí a bhfuil meas idirnáisiúnta air ar chanúintí, bunaithe ar a chuid eolais ar chanúintí an Bhéarla, agus ar Bhéarla na hÉireann ("Hiberno-English") atá aitheanta anois mar réimse staidéir ar leith.”
In 1991, d'iarr eagarthóir an Irish Times, Conor Brady, ar Ó Muirithe “roinnt píosaí” a scríobh faoin Ghaeilge, as ar fhás an colún rialta "Words We Use." Bailíodh na colúin le chéile i sraith ghearr leabhar ina dhiaidh sin. Mhair an colún go dtí mí na Nollag 2013. Dhírigh sé ar shanasaíocht na bhfocal a úsáidtear in Éirinn.
Fuair sé bás agus cuireadh i Vín é, áit a raibh cónaí air lena dhara bean chéile.
Thug an file Séamus Heaney “[k]eeper of Ireland's word-hoard” air.
Coláiste Uí Chomhraidhe. Coláiste samhraidh Gaeilge a bunaíodh in 1912 i ngar do Charraig an Chabhaltaigh, Contae an Chláir is ea Coláiste Uí Chomhraidhe (nó Coláiste Eoghain Uí Chomhraidhe; litriú caighdeánach Coláiste Eoghain Uí Chomhraí). Ba í Neilí Ní Bhriain a bhunaigh an coláiste le cúnamh ó Sheán Tóibín agus Conradh na Gaeilge.
Dúnadh an coláiste in 2017 mar gheall ar fhadhbanna sábháilteachta. Ní raibh scoláirí ann in 2019 ach oiread, agus níor osclaíodh an scoil arís tar éis na blianta COVID-19 in 2020 agus 2021. Faoi láthair, tá pobal na háite ag iarraidh airgead a bhailiú chun an seanfhoirgneamh a athchóiriú.
Pádraig Ághas. Tá níos mó ná duine amháin darb ainm Pádraig Ághas ann:
Cuinneog. Is éard is cuinneog nó meadar ann ná gabhdán ina ndéantar im. Loine a thugtar ar an maide atá istigh ann lena ndéantar an t-im. Claibín cuinneoige nó claibín meidre a thugtar ar bharr na loine ina bhfuil poill de ghnáth. Cuigeann a dhéanamh, maistreadh nó meadráil na téarmaí a thugtar ar an bpróiseas.
Oskar Kokoschka. Is duine d'ealaíontóirí móra Vín na hOstaire a bhí in Oskar Kokoschka (1886-1980). Is i dtús an fhichiú haois a tháinig sé in inmhe. Tá cail air as na portráidí agus na tírdhreacha eispriseanaíocha a rinne sé. Tá péintéireachtaí leis i Músaem Leopold cois Danóibe.
Féinphortráid 1948.
Rinne Kokoschka féinphortráid sa bhliain 1948. Dar leis an scríbhneoir Diarmuid M. Johnson "go bhfuil loinnir na fiosrachta sna súile - agus rian den méid a d'fhulaing sé sa gCéad Chogadh Mór (1914-1918). D'aithneofaí cuid d'aeistéitic na linne sin i saothar J. B. Yeats chomh maith, beagán den alltacht atá sa duine agus í á hídiú le tréanbhuillí na scuaibe."
Meaisín Turing. Is samhail mhatamaiticiúil den ríomhaireacht é Meaisín Turing, i bhfoirm meaisín teibí a ionramhálann siombailí ar théip éigríochta de réir tábla rialacha a thugtar don mheaisín. In ainneoin shimplíocht na samhla, tá sé ábalta algartam ar bith a chur i bhfeidhm.
Chruthaigh Alan Turing an Meaisín Turing i bpáipéar a d'fhoilsigh sé in 1936. Thug sé “a-machine” (meaisín uathoibríoch) air.
An tAcadamh Ibeirneach Ríoga. Is institiúid ealaíne in Éirinn é An tAcadamh Ibeirneach Ríoga (Béarla: Royal Hibernian Academy of Arts, nó RHA), a bunaíodh i mBaile Átha Cliath sa bhliain 1823. Cosúil le go leor institiúidí Éireannacha eile, ar nós Acadamh Ríoga na hÉireann, choinnigh an tAcadamh an focal “Ríoga” ina ainm tar éis bhunú an tSaorstáit i mí na Nollag 1922.
Stair.
Bunaíodh an RHA tar éis do 30 ealaíontóir Éireannach achainí a chur faoi bhráid an rialtais le haghaidh cairt chorpraithe. De réir na litreacha paitinne ar an 5 Lúnasa 1823, bunaíodh "The Royal Hibernian Academy of Painting, Sculpture, and Architecture", a chuimsigh Scoil Náisiúnta Ealaíne chomh maith. Ba é William Ashford, an péintéir tírdhreacha, an chéad uachtarán. Sa bhliain 1824, toghadh an t-ailtire Francis Johnston ina uachtarán. Chuir Johnston ceanncheathrú ar fáil don Acadamh ar Shráid na Mainistreach Íochtarach ar a chostas féin. D'eagraigh an tAcadamh taispeántas ealaíne den chéad uair i mBealtaine 1825, agus lean siad ar aghaidh go bliantúil as sin amach. Tháinig rath ar na taispeántais agus ar an Acadamh, agus faoi dheireadh an 19ú haois ba é an phríomhinstitiúid ealaíne in Éirinn. Dódh Teach an Acadaimh go talamh in 1916 le linn Éirí Amach na Cásca; cailleadh breis is 500 píosa ealaíne, ina measc, píosaí leis na healaíontóirí Jack Butler Yeats, Madeline Green, agus John Lavery.
Sábháilteacht ar líne. Ciallaíonn sábháilteacht ar líne (Béárla: internet safety) nó ríomhshábháilteacht go bhfuil an t-eolas agat ag duine chun na rioscaí féideartha a shainaithint agus go bhfuil tú fean duine asach ar a shlándáil phearsanta fad is atá sé nó sí ag brabhsáil, ag comhroinnt nó ag scimeáil an idirlín. Tá sé chomh riachtanach i saol an lae inniu sábháilteacht ar líne a phlé agus a theagasc is atá sábhailteacht ar na bóithre nó ón strainséir a thairgeann milseán  do pháiste.
Tugtar comhairle do dhaoine óga gan aon cheo a chur ar líne nach mbeidís compordach dá bhfeicfeadh gach éinne é. Ach san éigeandáil, is fiú fios a bheith ag tuismitheoirí go bhfuil seirbhísí ann atá ábalta pictiúirí áirithe a bhaint anuas den idirlíon go buan.
Cibearbhulaíocht: Is éard is cibearbhulaíocht ann ná tromaíocht a dhéantar ar dhaoine ar an idirlíon.
Pat Cheoinín. Iascaire agus déantóir seolta as Fínis i ngar do Charna, Contae na Gaillimhe ab ea Pat Cheoinín (1915–2008). Phós sé Nóra Joyce (Nóra Bhaibín) as Inis Bearachain agus thógadar deichniúr iníonacha agus cúigear mac i bhFínis, ansin, tar éis 1953, ar an mBalla Fada i gCathair na Gaillimhe, áit ar chaith sé blianta deireanacha a shaoil. Bhí sé fós ag dul amach ina bhád iascaireachta agus na ceithre scór slánaithe aige.
Cheannaigh sé an bád seoil "Columbia" in 1940, agus chuir sé inneall leis in 1948. Cheannaigh sé an "Ros na Rí" in 1953 nuair a bhog sé a chlann go Gaillimh, ansin an "Star of Faith" in 1965.
Máthair Johnny Mháirtín Learaí Mhic Donnchadha ab ea a dheirfiúr Nan Cheoinín. Ba chol ceathrair leis Séamus Mac an Iomaire, údar "Cladaí Chonamara".
Sonaí Choilm Learaí Ó Conghaile. Ceoltóir agus iascaire Éireannach as Cora Bhuí, Leitir Mealláin is ea Sonaí Choilm Learaí Ó Conghaile, nó Sonaí Choilm Learaí mar is fearr aithne air.
Saol.
Rugadh i gCora Bhuí é sa bhliain 1945, agus tógadh é ann, cé gur chaith sé tréimhsí ag obair i gContae an Chláir agus i Sasana sular fhill sé ar a áit dúchais in 1974. Bhain sé clú agus cáil amach ag seinm ar an mbosca ceoil, go minic lena bhanna Ceann Gólaim. D'eisigh Cló Iar-Chonnacht dlúthdhiosca dá chuid cheol in 2006 dar teideal "Irish Traditional Accordion Music". 
Gradaim.
Ba é an chéad duine a bhuaigh an "Pat Willie Perpetual Cup" in 1995. Bronnadh Gradam ‘Ceol na nOileán’ air ar an 8 Meitheamh 2023.